Hurraata, kakkua ja Finlandiaa kaikille! Colossal Orderin Cities: Skylines –strategiapeli on myynyt maailmalla jo miljoonan kappaleen verran. Ja myynnit jatkuvat yhä hyvinä, sillä peli on edelleen Steam-palvelun top kympissä. Boksiversiokin on julkaistu kauppoihin, eli silläkin suunnalla tapahtuu hiljalleen liikehdintää.

Colossaalit ja Paradox Interactive hyrisevät myös, että peliin on jo julkaistu yli 33 000 modia ja lisävärkkiä. Linjoilla on koko ajan keskimäärin 21 000 pelaajaa.

Mahtimeininkiä.

Cities myi jo julkaisupäivänään 250 000 kappaletta ja ylitti viikossa puolen miljoonan rajan. Colossalin aiemmat Cities in Motion- ja Cities in Motion 2 –pelit ovat myyneet yhteensä noin 200 000 kappaletta.

Edellisestä suomalaisesta miljoonamyyntiin yltäneestä tietokonepelistä onkin jo kotva aikaa. Ainakin Angry Birdsin boksiversio ja molemmat Trinet ovat miljoonarajan paremmalla puolella, mutta entä niiden jälkeen? Miten lie Legend of Grimrockien tai Trials Fusionin?

Lisätietoja: http://www.citiesskylines.com/

Lisää aiheesta

Cities: Skylines – suurennuslasissa suomalainen kaupunginrakennussimulaatio (osat 1-3)

Cities: Skylines (Linux, Mac, PC)